เคเคฟันด์ขาย2กองตราสารหนี้สั้นชู2.6-2.7%
บลจ.เกียรตินาคิน เปิดขายและรับซื้อคืนรอบใหม่ 2 กองทุนตราสารหนี้ระยะสั้น เอาใจนักลงทุนไม่ชอบเสี่ยง
23 ก.พ. 2555

บลจ.เกียรตินาคิน เปิดขายและรับซื้อคืนรอบใหม่ 2 กองทุนตราสารหนี้ระยะสั้น เอาใจนักลงทุนไม่ชอบเสี่ยง
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน (KKFund) เปิดเผยว่า บริษัทอยู่ระหว่างเปิดขายและรับซื้อคืนรอบใหม่ของ กองทุนเคเค สะสมทรัพย์คุ้มครองเงินต้น 3 (KK SP 3) อายุโครงการ 3 เดือน ลงทุนในพันธบัตรภาครัฐในประเทศประมาณ 95.45% ของมูลค่าทรัพย์สินสุทธิของกองทุนและที่เหลือลงทุนในเงินฝากประจำธนาคารพาณิชย์ ผลตอบแทนประมาณ 2.70% ต่อปี 
นอกจากนี้เปิดขายกองทุนเปิดเคเค สะสมทรัพย์คุ้มครองเงินต้น 1 (KK SP 1) มีอายุโครงการ 1 เดือน ลงทุนในพันธบัตรภาครัฐในประเทศประมาณ 100% ผลตอบแทนประมาณ 2.60% ต่อปี โดย 2 กองทุนเปิดขายพร้อมกัน ตั้งแต่วันนี้- 28 ก.พ.2555 เนื่องจากเป็นกองทุนที่คุ้มครองเงินลงทุนทั้งจำนวนจนครบกำหนดการลงทุน จึงมีความมั่นคงสูง เหมาะกับนักลงทุนที่ไม่ชอบความเสี่ยง